CELEX: 32016D1176
Language: sk
Date: 2016-07-18 00:00:00
Title: Vykonávacie rozhodnutie Komisie (EÚ) 2016/1176 z 18. júla 2016, ktorým sa ukončuje čiastočné predbežné preskúmanie týkajúce sa dovozu určitého liateho príslušenstva so závitom na rúry alebo rúrky z kujnej liatiny s pôvodom v Čínskej ľudovej republike a Thajsku

19.7.2016   
            
            
               SK
            
            
               Úradný vestník Európskej únie
            
            
               L 193/115
            
         VYKONÁVACIE ROZHODNUTIE KOMISIE (EÚ) 2016/1176
   z 18. júla 2016,
   ktorým sa ukončuje čiastočné predbežné preskúmanie týkajúce sa dovozu určitého liateho príslušenstva so závitom na rúry alebo rúrky z kujnej liatiny s pôvodom v Čínskej ľudovej republike a Thajsku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1), a najmä na jeho článok 9 ods. 1,
   keďže:
   1.   POSTUP
   
   
               (1)
            
            
               Vykonávacím nariadením Rady (EÚ) č. 430/2013 (2) boli na základe zisťovania podľa článku 5 nariadenia (ES) č. 1225/2009 (ďalej len „základné nariadenie“) uložené antidumpingové opatrenia na určité liate príslušenstvo so závitom na rúry alebo rúrky z kujnej liatiny s pôvodom v Čínskej ľudovej republike (ďalej len „ČĽR“) a Thajsku.
            
         
               (2)
            
            
               Európska komisia (ďalej len „Komisia“) začala 25. novembra 2015 na základe článku 11 ods. 3 základného nariadenia čiastočné priebežné preskúmanie týkajúce sa dovozu liateho príslušenstva so závitom na rúry alebo rúrky z kujnej liatiny s pôvodom v ČĽR a Thajsku do Únie. Oznámenie o začatí konania uverejnila v Úradnom vestníku Európskej únie
                   (3) (ďalej len „oznámenie o začatí konania“).
            
         
               (3)
            
            
               Komisia začala preskúmanie týkajúce sa ČĽR na základe žiadosti, ktorú v súvislosti s dovozom z ČĽR 2. marca 2015 predložila spoločnosť Metpro Limited (ďalej len „žiadateľ“), dovozca určitých typov liateho príslušenstva so závitom na rúry alebo rúrky z kujnej liatiny. Žiadateľ požiadal o preskúmanie s cieľom objasniť, či by sa príslušenstvo elektrického vedenia (kolená, ohyby a príslušenstvo v tvare T) so štandardnou vzdialenosťou metrického závitu 1,5 mm podľa metrickej formy ISO BS 3643 (ďalej len „výrobok, ktorý by sa mohol potenciálne vyňať“) malo vyňať spomedzi výrobkov, na ktoré sa vzťahuje vykonávacie nariadenie (EÚ) č. 430/2013. Keďže opatrenia sa vzťahujú aj na dovoz s pôvodom v Thajsku, Komisia sa rozhodla z vlastnej iniciatívy začať takisto preskúmanie týkajúce sa dovozu z Thajska. Žiadosť obsahovala dostatočné dôkazy na to, aby bolo možné začať preskúmanie.
            
         
               (4)
            
            
               V oznámení o začatí konania Komisia vyzvala zainteresované strany, aby sa na ňu obrátili s cieľom zúčastniť sa preskúmania. Komisia okrem toho o začatí preskúmania osobitne informovala žiadateľa, známych výrobcov z Únie, známych vyvážajúcich výrobcov v ČĽR a Thajsku a čínske a thajské orgány, známych dovozcov, dodávateľov a používateľov, obchodníkov, ako aj združenia a vyzvala ich, aby sa preskúmania zúčastnili.
            
         
               (5)
            
            
               Zainteresované strany mali možnosť vyjadriť sa k začatiu preskúmania a požiadať o vypočutie pred Komisiou a/alebo úradníkom pre vypočutie v obchodných konaniach.
            
         2.   STIAHNUTIE ŽIADOSTI O PRESKÚMANIE A UKONČENIE KONANIA
   
   
               (6)
            
            
               Žiadateľ listom z 5. apríla 2016 adresovaným Komisii svoju žiadosť o preskúmanie stiahol.
            
         
               (7)
            
            
               Ak žiadateľ v súlade s článkom 9 ods. 1 a článkom 11 ods. 5 základného nariadenia stiahne svoju žiadosť, možno preskúmanie ukončiť, okrem prípadu, keď by takéto ukončenie nebolo v záujme Únie.
            
         
               (8)
            
            
               Komisia dospela k záveru, že preskúmanie by sa malo v súvislosti s ČĽR ukončiť, pretože pri zisťovaní nevyšli najavo žiadne skutočnosti svedčiace o tom, že by takéto ukončenie nebolo v záujme Únie.
            
         
               (9)
            
            
               Pokiaľ ide o Thajsko, žiadna z oslovených thajských spoločností ani thajské orgány neposkytli pre zisťovanie žiadne relevantné informácie týkajúce sa výrobku, ktorý by sa mohol potenciálne vyňať, ktoré by umožňovali vykonať preskúmanie. Žiaden z oslovených známych dovozcov neoznámil žiadny dovoz výrobku, ktorý by sa mohol potenciálne vyňať, z Thajska. V rámci zisťovania sa nezistili žiadne iné relevantné informácie, ktoré by mohli slúžiť ako základ pre vykonanie preskúmania vymedzenia dotknutého výrobku.
            
         
               (10)
            
            
               Keďže žiadateľ stiahol svoju žiadosť týkajúcu sa ČĽR a keďže nie sú k dispozícii žiadne ďalšie relevantné informácie týkajúce sa Thajska, preskúmanie by sa malo vo vzťahu k Thajsku z úradnej moci ukončiť v súlade s článkom 9 ods. 2 a článkom 11 ods. 5 základného nariadenia.
            
         
               (11)
            
            
               Zainteresované strany boli náležite informované a mali možnosť predložiť pripomienky. V stanovenej lehote neboli doručené žiadne pripomienky.
            
         
               (12)
            
            
               Komisia preto dospela k záveru, že čiastočné predbežné preskúmanie týkajúce sa dovozu určitého liateho príslušenstva so závitom na rúry alebo rúrky z kujnej liatiny s pôvodom v ČĽR a Thajsku by sa malo ukončiť.
            
         
               (13)
            
            
               Toto rozhodnutie je v súlade so stanoviskom výboru zriadeného podľa článku 15 ods. 1 základného nariadenia,
            
         PRIJALA TOTO ROZHODNUTIE:
   Článok 1
   Čiastočné predbežné preskúmanie týkajúce sa dovozu určitého liateho príslušenstva so závitom na rúry alebo rúrky z kujnej liatiny s výnimkou prvkov svorných spojok s metrickým závitom podľa normy ISO DIN 13 a okrúhlych káblových spojok so závitom z kujného železa bez príklopky, ktoré v súčasnosti patrí pod číselný znak KN ex 7307 19 10 (kód TARIC 7307191010), sa ukončuje.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 18. júla 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 343, 22.12.2009, s. 51.
   
      (2)  Vykonávacie nariadenie Rady (EÚ) č. 430/2013 z 13. mája 2013, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz liateho príslušenstva so závitom na rúry alebo rúrky z kujnej liatiny s pôvodom v Čínskej ľudovej republike a Thajsku a ktorým sa ukončuje konanie týkajúce sa Indonézie (Ú. v. EÚ L 129, 14.5.2013, s. 1).
   
      (3)  Oznámenie o začatí čiastočného priebežného preskúmania antidumpingových opatrení uplatniteľných na dovoz liateho príslušenstva so závitom na rúry alebo rúrky z kujnej liatiny s pôvodom v Čínskej ľudovej republike a Thajsku (Ú. v. EÚ C 392, 25.11.2015, s. 14) a korigendum k oznámeniu o začatí konania (Ú. v. EÚ C 52, 11.2.2016, s. 27).